पाकिस्तान ने वेस्टइंडीज को 196 रन से रौंदा  
स्पिनरों के दमदार प्रदर्शन की बदौलत पाकिस्तान ने दूसरे क्रिकेट टेस्ट के अंतिम दिन वेस्टइंडीज को 196 रन से हराकर दो मैचों की श्रृंखला 1-1 से बराबर कर दी।
स्पिनरों के दमदार प्रदर्शन की बदौलत पाकिस्तान ने दूसरे क्रिकेट टेस्ट के अंतिम दिन वेस्टइंडीज को 196 रन से हराकर दो मैचों की श्रृंखला 1-1 से बराबर कर दी।  अब्दुर रहमान ने अपने करियर की सर्वश्रेष्ठ गेंदबाजी की और साथी स्पिनर सईद अजमल के साथ अंतिम पांच विकेट बांटे।  रहमान ने 65 रन देकर चार विकेट चटकाए जबकि अजमल ने 79 रन देकर तीन खिलाड़ियों को पवेलियन भेजा जिससे पाकिस्तान के 427 रन के लक्ष्य का पीछा करने उतरी वेस्टइंडीज की टीम दूसरी पारी में 230 रन पर ढेर हो गई। केमार रोच के 12 रन के स्कोर पर रन आउट होने के साथ मेजबान टीम की पारी का अंत हुआ।  पाकिस्तान की जीत के साथ दो मैचों की श्रृंखला 1-1 से बराबर रही। वेस्टइंडीज ने पहला टेस्ट 40 रन से जीता था।  वेस्टइंडीज की ओर से आज कप्तान डेरेन सैमी ने 41 रन की पारी खेली और कुछ देर तक हार को टालने में सफल रहे।  टूर्नामेंट में 17 विकेट चटकाकर मैन ऑफ द सीरीज बने अजमल ने दिन के तीसरे ओवर में ही ब्रेंडन नैश को स्लिप में मैन ऑफ द मैच तौफीक उमर के हाथों कैच करा दिया। वह अपने कल के 30 रन के स्कोर में कोई रन नहीं जोड़ पाए।  बाएं हाथ के स्पिनर रहमान ने विकेटकीपर कार्लटन बा जूनियर को 18 रन के स्कोर पर पगबाधा आउट किया। अजमल ने इसके बाद सैमी को मिड विकेट पर कैच कराया जबकि रवि रामपाल के रूप में मेजबान टीम को नौवां झटका दिया।